《拥翠堂诗卷》
元代·于立

幽人结屋江边住，俗声不到题诗处。门前惟有树扶疏，檐间只许云来去。

落花如雨东风狂，绿阴满地春茫茫。一声啼鸟惊梦破，翠屏浅印烟峰长。

海绡轻薄烟霏暝，空碧无痕湛清影。天风吹落竽籁寒，岚光湿透衣裳冷。

我生已有遗世心，便欲长往穷幽寻。微茫楼观不可到，云林冥冥苔碧深。

作者简介：南康庐山人，字彦成，号虚白子。博学通古今，善谈笑。不求仕进，以诗酒放浪江湖间。有《会稽外史集》。